
Text rozhodnutia
Súd: Krajský súd Bratislava Spisová značka: 1S/74/2014 Identifikačné číslo súdneho spisu: 1014200557 Dátum vydania rozhodnutia: 16. 10. 2014 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2014:1014200557.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Moniky Valašikovej, PhD. a členiek senátu JUDr. Renaty Janákovej a JUDr. Zuzany Mališovej, v právnej veci žalobcu: Slovenská národná strana, so sídlom Šafárikovo námestie 3, Bratislava, IČO: 00 677 639, právne zastúpený advokátom: JUDr. Andrej Danko, so sídlom Mlynské Nivy 73/a, Bratislava proti žalovanému: Ministerstvo vnútra Slovenskej republiky, so sídlom Pribinova 2, Bratislava o preskúmanie zákonnosti rozhodnutia a postupu žalovaného, takto r o z h o d o l : Krajský súd v Bratislave žalobu z a m i e t a . Žalobcovi súd náhradu trov konania nepriznáva. o d ô v o d n e n i e : Žalobca sa žalobou doručenou tunajšiemu súdu dňa 09.04.2014 domáhal zrušenia rozhodnutia Ministerstva vnútra Slovenskej republiky, sekcie verejnej správy, odboru volieb, referenda a politických strán ako registrového orgánu v registrovom konaní o zápise zmeny pôvodného názvu politickej strany SLOVENSKÁ NÁRODNÁ JEDNOTA, so sídlom ul. SNP 9, Trenčín, Slovenská republika, číslo registrácie: O./X-XX/XXXX na nový názov: Kresťanská SLOVENSKÁ NÁRODNÁ STRANA (K SNS), vykonaným na základe návrhu doručeného registrovanému orgánu dňa 07.02.2014 a vrátil žalovanému na ďalšie konanie. Žalobu odôvodnil tým, že vyplývajúc z verejne dostupných údajov zapísaných v Registri politických strán, ktorého vedenie zabezpečuje Ministerstvo vnútra Slovenskej republiky, sekcia verejnej správy bolo zistené, že dňa 10.02.2014 došlo rozhodnutím Ministerstva vnútra Slovenskej republiky, sekciou verejnej správy, odboru volieb, referenda a politických strán, k zápisu zmeny údajov zapísaných v registri strán, konkrétne pri strane SLOVENSKÁ NÁRODNÁ JEDNOTA so sídlom ul. SNP 9, Trenčín, Slovenská republika, číslo registrácie: O./X-XX/XXXX. Primárna zmena údajov pri uvedenej strane sa týka jej názvu, a síce jej pôvodne zapísaný názov SLOVENSKÁ NÁRODNÁ JEDNOTA sa ku dňu 10.02.2014 zmenil na nový: Kresťanská SLOVENSKÁ NÁRODNÁ STRANA (K SNS). Uviedol, že v dôsledku nesprávneho postupu žalovaného bol ukrátený na svojich právach, keďže sa so žalobcom v zmysle § 14 ods. 1 Správneho poriadku nekonalo ako s účastníkom vo vyššie uvedenom registrovom konaní a následným rozhodnutím žalovaného došlo k neoprávnenému zásahu do jeho práv upravených v § 19b Občianskeho zákonníka, t.j. konkrétne právo na názov právnickej osoby. Napadnuté rozhodnutie je podľa názoru žalobcu nezákonné podľa ustanovení § 250j ods. 2 písm. a), c) a písm. e) Občianskeho súdneho poriadku (ďalej O.s.p.), teda z dôvodov, že rozhodnutie žalovaného vychádzalo z nesprávneho právneho posúdenia veci, zistenie skutkového stavu je nedostačujúce na posúdenie veci a v konaní žalovaného ako správneho orgánu bola zistená taká vada, ktorá mohla mať vplyv na zákonnosť napadnutého rozhodnutia. Nezákonnosť napadnutého rozhodnutia spočíva v tom, že žalovaný neprihliadol na fakt, že uvedeným zápisom Kresťanská SLOVENSKÁ NÁRODNÁ STRANA začne používať kmeň názvu žalobcu, čím de facto už teraz dochádza k mareniu podstaty jeho názvu ako imanentného identifikačného znaku právnickej osoby prioritne slúžiaceho na odlíšenie sa od ostatných politických strán. Týmto došlo podľa názoru žalobcu k závažnému pochybeniu žalovaného v rámci procesu posudzovania návrhu na zápis uvedenej zmeny názvu doručeného žalovanému dňa 07.02.2014. Žalovaný ako príslušný registrový orgán musí vždy posúdiť, či navrhovaný názov politickej strany nebude spôsobilý neoprávnene zasiahnuť do práv a právom chránených záujmov už zaregistrovaných politických strán, teda aj žalobcu. Názov akejkoľvek právnickej osoby je jej hlavný a zároveň na prvý pohľad najvýraznejší identifikačný a pojmový znak, ktorý ju odlišuje od ostatných subjektov a tým zároveň vystihuje jej jedinečnosť a nezameniteľnosť. Pre posúdenie, či je v tomto prípade daná objektívna zameniteľnosť názvu žalobcu s názvom Kresťanská SLOVENSKÁ NÁRODNÁ STRANA, nepochybne rozhoduje celkový dojem priemerného voliča, ktorý sa zakotví v jeho pamäti. Preto, ak ide o názvy, ktoré sa skladajú z viacerých prvkov, majú pre posúdenie nezameniteľnosti najdôležitejší význam tie prvky, ktoré sú pre celkový dojem určujúce (tzv. silné prvky). Takýmto silným prvkom v názve oboch dotknutých politických strán je slovné spojenie „slovenská národná strana “, ktoré obsahuje totožný slovný kmeň teda je gramaticky totožné a v konečnom dôsledku i zameniteľné. Účelom existencie politickej strany v politickej súťaži a v spoločnosti vôbec je zápolenie o získanie voličskej základne a následné presadzovanie hodnotových ideí a princípov, na ktorých je konkrétna strana založená. Objektívna zameniteľnosť názvu žalobcu s názvom K SNS bezprostredne ohrozuje činnosť žalobcu, účelom ktorej je pod hlavičkou svojho názvu „Slovenská národná strana“ neustále oslovovať už existujúcich, ale aj svojich ďalších potencionálnych členov voličskej základne. Žalobca poukázal na to, že žalovaný mu mal s prihliadnutím na ustanovenie § 3 ods. 1 Správneho poriadku a § 14 ods. 1 Správneho poriadku nepochybne priznať status účastníka vyššie uvedeného registrového konania od momentu doručenia listu - výzva na odstránenie závadného stavu zo dňa 17.02.2014. To, že žalovaný neprihliadal na žalobcu ako účastníka registrového konania, ako aj s prihliadnutím na fakt, že nerozhodol v zmysle § 14 ods. 1 Správneho poriadku o tom, že žalobca nie je účastníkom konania, nepochybne nasvedčuje tomu, že predmetné registrové konanie má vady, ktoré majú vplyv na zákonnosť napadnutého rozhodnutia. Okrem tejto vady konania bol žalobca ukrátený na svojich právach nesprávnym postupom žalovaného spočívajúcom v nezaslaní rozhodnutia žalovaného v podobe vyhotovených stanov s dátumom a poradovým číslom zápisu zmeny stanov politickej strany Kresťanská SLOVENSKÁ NÁRODNÁ STRANA. II. Žalovaný v písomnom vyjadrení k žalobe zaslanom súdu dňa 20.05.2014 uviedol, že Ministerstvu vnútra Slovenskej republiky, sekcii verejnej správy, odboru volieb, referenda a politických strán bol dňa 07.02.2014 doručený návrh na zápis zmeny názvu politickej strany SLOVENSKÁ NÁRODNÁ JEDNOTA ( ďalej „navrhovateľ“) na nový názov - Kresťanská SLOVENSKÁ NÁRODNÁ STRANA do registra strán. Zmena názvu politickej strany je zmenou jej stanov, pričom ustanovenie § 11 ods. 1 zákona o politických stranách a politických hnutiach uvádza, aké doklady je potrebné predložiť registrovanému orgánu na vykonanie zápisu zmeny zaregistrovaných stanov politickej strany v registri strán a ďalej podľa § 6 ods. 5 písm. a) zákona o politických stranách a politických hnutiach sa názov strany a jej skratka musí líšiť od názvu a skratky strany, ktorá už je zaregistrovaná. Ku dňu 10.02.2014 nebola v registri strán zapísaná politická strana s názvom Kresťanská SLOVENSKÁ NÁRODNÁ STRANA, ani politická strana so skratkou K SNS. Vzhľadom na vyššie uvedené, po predložení všetkých zákonom ustanovených podkladov potrebných na vykonanie zápisu zmeny zaregistrovaných stanov a zmeny názvu navrhovateľa v registri strán teda registrový orgán nemohol konať inak, ako návrhu navrhovateľa vyhovieť. Poukázal na tú skutočnosť, že navrhovateľov pôvodný názov bol „SLOVENSKÁ NÁRODNÁ JEDNOTA“. Do nového názvu bola prevzatá väčšia časť kmeňa pôvodného názvu navrhovateľa so zamenením slova „JEDNOTA“ slovom „STRANA“ a doplnením slova „Kresťanská“. Slovný základ nového názvu navrhovateľa teda bol už vo väčšej časti daný a od názvu politickej strany „Slovenská národná strana“ sa nový názov navrhovateľa odlišuje slovom „Kresťanská“. Registrový orgán mal pri posudzovaní nového názvu navrhovateľa za to, že slovom „Kresťanská“ sa odlišuje od názvu žalobcu a podmienka odlišnosti ustanovená v § 6 ods. 5 písm. a) zákona o politických stranách a politických hnutiach tak bola splnená. Podľa názoru žalovaného žalobca si v časti žaloby, v ktorej objasňuje, v čom spočíva zásah do jeho práva na ochranu názvu evidentne nesprávne zamieňa kritérium posudzovania názvu právnickej osoby - politickej strany podľa § 6 ods. 5 písm. a) zákona o politických stranách s kritériom posudzovania obchodného mena podnikateľa podľa § 10 ods. 1 Obchodného zákonníka. Žalovaný uviedol, že zo zákonných formulácií explicitne vyplýva, že v prípade názvu politickej strany sa posudzuje kritérium odlišnosti, pričom v prípade obchodného mena sa posudzuje kritérium zameniteľnosti. Preto žalobca v dôvodoch žaloby nesprávne argumentuje práve zameniteľnosťou navrhovateľovho nového názvu s názvom žalobcu. Ďalej ani s tvrdením žalobcu, že povinnosť registrového orgánu uvedená v § 3 ods. 1 Správneho poriadku, t.j. chrániť právo žalobcu na názov v konaní o zmene zaregistrovaných stanov v spojení so zmenou názvu navrhovateľa bola opomenutá, žalovaný nesúhlasil. Túto povinnosť si splnil tým, že dôsledne preskúmal všetky navrhovateľom predložené podklady týkajúce sa uvedeného konania a zápis do registra politických strán vykonal až po tom, čo spoľahlivo a bez dôvodných pochybností dospel k záveru, že vykonaním zápisu do registra strán nedôjde k duplicite názvu a skratky s inou, už existujúcou politickou stranou. V súvislosti s tým uviedol, že v prípade odmietnutia vykonať zápis zmeny názvu v registri strán, by porušil právo navrhovateľa na zápis zmeny názvu, konajúc v priamom rozpore s jeho záujmami. Ohľadne námietky žalobcu týkajúcej sa ukrátenia jeho práv tým, že mu v konaní o zápise zmeny zaregistrovaných stanov v spojení so zmenou názvu navrhovateľa nebol priznaný status účastníka konania podľa § 14 ods. 1 Správneho poriadku poznamenal, že je bežnou praxou, že jednotlivé časti názvov politických strán sa zhodujú a registrový orgán nikdy s takýmito stranami nekonal ako s účastníkmi konania o návrhu na zápis zmeny zaregistrovaných stanov v spojení so zmenou názvu politickej strany. Slová, z ktorých sa skladajú názvy politických strán predstavujú slová tradičné, vyjadrujúce hodnotovú orientáciu jednotlivých politických strán. Ide o tradičné slová ako napr. slovenská, kresťanská, demokratická, sociálna, občianska, zelení, liberálna, ľudová, strana, hnutie a podobne. Žalovaný poukázal na to, že ak sa chcel žalobca domáhať, aby mu bol zo strany registrovaného orgánu v konaní o zmene stanov v spojení so zmenou názvu navrhovateľa priznaný status účastníka konania, mal svoje podanie - výzvu na odstránenie závadného stavu zo dňa 17.02.2014 adresovať registrovému orgánu spolu s jasne formulovaným petitom, že sa domáha priznania statusu účastníka konania. Registrový orgán po postúpení výzvy žalobcu Kanceláriou ministra vnútra Slovenskej republiky z formulácie jej obsahu usúdil, že predovšetkým ide o osobný list adresovaný ministrovi vnútra Slovenskej republiky, V.. L. N., ktorým žalobca dáva podnet na prešetrenie vo výzve opisovaných skutočností a súčasne ho žiada o osobné stretnutie za účelom prerokovania problému, ktorý vo výzve opisuje. Registrový orgán mal za to, že obsahom výzvy žalobcu bolo v rámci podania podnetu na prešetrenie ním uvádzaných skutočností vyjadrenie jeho právneho názoru vo veci posudzovania nového názvu navrhovateľa registrovým orgánom a predovšetkým vzhľadom na absenciu samotného petitu, registrový orgán výzvu žalobcu nepovažoval z hľadiska procesnej stránky ako podanie, ktorým sa žalobca domáha, aby mu registrový orgán priznal status účastníka konania. Na základe vyššie uvedeného žalovaný navrhol, aby Krajský súd v Bratislave žalobu v plnom rozsahu zamietol. III. Súd rozhodol o žalobe žalobcu bez pojednávania rozsudkom v súlade s § 250f ods. 1 Občianskeho súdneho poriadku, keď účastníci konania boli podľa § 250f ods. 2 O.s.p. vyzvaní na vyjadrenie sa k prejednaniu veci bez nariadenia pojednávania a títo vyjadrili svoj súhlas písomne s rozhodnutím veci bez nariadenia pojednávania. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 3 O.s.p. rozhodnutiami správnych orgánov sa rozumejú rozhodnutia vydané nimi v správnom konaní ako aj ďalšie rozhodnutia, ktoré zakladajú, menia, alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podstatou správneho súdnictva je ochrana práv občanov a právnických osôb, o ktorých sa rozhodovalo v správnom konaní; ide o právny inštitút, ktorý umožňuje, aby sa každá osoba, ktorá sa cíti byť rozhodnutím či postupom orgánu verejnej správy poškodená, dovolala súdu, ako nezávislého orgánu a vyvolala tak konanie, v ktorom správny orgán už nebude mať autoritatívne postavenie, ale bude účastníkom konania s rovnakými právami ako ten, o koho práva ide. Úlohou súdu pri preskúmaní zákonnosti rozhodnutia a postupu správneho orgánu podľa piatej časti druhej hlavy Občianskeho súdneho poriadku je posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúceho vydaniu napadnutého rozhodnutia. V rámci správneho prieskumu súd skúma aj procesné pochybenia správneho orgánu, či uvedené procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia (§ 250i ods. 3 O.s.p.). Súdny prieskum zákonnosti rozhodnutia žalovaného správneho orgánu je určený rozsahom dôvodov uvedených v žalobe, ktorými žalobca namieta nezákonnosť rozhodnutia správneho orgánu, tvrdiac, že nezákonným rozhodnutím správneho orgánu a postupom mu predchádzajúcim bol ukrátený na svojich hmotnoprávnych alebo procesnoprávnych právach (§ 247 ods. 1 O.s.p.). Z obsahu administratívneho spisu krajský súd zistil, že politická strana SLOVENSKÁ NÁRODNÁ JEDNOTA doručila dňa 07.02.2014 Ministerstvu vnútra Slovenskej republiky, sekcie verejnej správy, návrh na zápis zmeny údajov zapísaných v registri politických strán (zmena názvu strany aj jej skratky, zmena adresy sídla strany, zmena štatutárneho orgánu). Oznámením zo dňa 10.02.2014 žalovaný ako orgán štátnej správy príslušný na registráciu politických strán a politických hnutí podľa zákona č. 85/2005 Z.z. o politických stranách a politických hnutiach v znení neskorších predpisov oznámil Kresťanskej SLOVENSKEJ NÁRODNEJ STRANE, že na základe jej návrhu na zápis zmeny názvu politickej strany, štatutárneho orgánu, adresy sídla politickej strany a na zápis zmeny zaregistrovaných stanov do registra politických strán a hnutí vykonal v súlade s ustanoveniami § 5 ods. 3 písm. a) v spojení s ustanovením § 12 ods. 3, § 10 ods. 3 v spojení s ustanovením § 5 ods. 3 písm. f), § 9 ods. 3 v spojení s ustanovením § 5 ods. 3 písm. g) a § 5 ods. 3 písm. g) v spojení s ustanovením § 11 ods. 2 zákona o politických stranách v registri politických strán nasledovné zápisy. Názov strany: Kresťanská SLOVENSKÁ NÁRODNÁ STRANA Skratka: (K SNS) Štatutárny orgán: W.. L. M. - predseda Adresa sídla strany: Kresťanská SLOVENSKÁ NÁRODNÁ STRANA ul. SNP 9 911 01 Trenčín Všetky vyššie uvedené zápisy vrátane poradového čísla zápisu zmeny stanov boli vykonané dňa 10. februára 2014 s tým, že podľa ustanovenia § 5 ods. 4 zákona č. 85/2005 Z. z. údaje zapísané v registri politických strán sú účinné voči každému odo dňa vykonania zápisu. Žalobca podaním - výzva na odstránenie závadného stavu zo dňa 17.02.2014 požiadal ministra vnútra Slovenskej republiky, V.. L. N. o zabezpečenie odstránenia závadného stavu spôsobeného konaním žalovaného, ktorý nastal vykonaním zápisu zmeny údajov v registri, a to zmeny názvu politickej strany SLOVENSKÁ NÁRODNÁ JEDNOTA na nový názov: Kresťanská SLOVENSKÁ NÁRODNÁ STRANA (K SNS) a ktorým sa neoprávnene zasahuje do práv na názov a dobrú povesť Slovenskej národnej strany upravených v § 19b Občianskeho zákonníka. Apeloval na menovaného ministra ako na ústavného činiteľa, ale aj ako na podpredsedu politickej strany, aby zhodnotil takéto konanie štátneho orgánu z pohľadu poctivej politickej súťaže a aj v tomto prípade zvážil prípadné ďalšie kroky smerujúce k vyvarovanie sa takýmto negatívnym javom. Zároveň ho požiadal o osobné stretnutie za účelom prerokovania vyššie opísané problému. IV. Podľa § 4 ods. 2 zákona č. 85/2005 Z.z. o politických stranách a politických hnutiach, strana je právnická osoba, ktorá sa zapisuje do registra strán. Register strán vedie Ministerstvo vnútra Slovenskej republiky (ďalej len „ministerstvo“). Podľa § 5 ods. 3 písm. a) a g) zákona č. 85/2005 Z.z., do registra strán sa zapisujú tieto údaje: názov strany a jej skratka, dátum a poradové číslo zápisu zmeny adresy sídla strany, zmeny štatutárneho orgánu alebo zmeny stanov. Podľa § 6 ods. 5 písm. a) zákona č. 85/2005 Z.z., stanovy musia obsahovať názov strany a jej skratku, ak sa má používať; názov strany a jej skratka sa musí líšiť od názvu a skratky strany, ktorá už je zaregistrovaná. Podľa § 9 ods. 3 zákona č. 85/2005 Z.z., ak návrh a priložený doklad sú v súlade s týmto zákonom, ministerstvo písomne oznámi štatutárnemu orgánu dátum a poradové číslo zápisu zmeny adresy sídla strany. Rozhodnutie sa nevydáva, iba sa vyznačí v spise. Podľa § 10 ods. 3 zákona č. 85/2005 Z.z., ak návrh a priložené doklady sú v súlade s týmto zákonom, ministerstvo písomne oznámi štatutárnemu orgánu dátum a poradové číslo zápisu zmeny štatutárneho orgánu v registri strán. Rozhodnutie sa nevydáva, iba sa vyznačí v spise. Podľa § 11 ods. 1, 2 zákona č. 85/2005 Z.z., štatutárny orgán je povinný podať ministerstvu návrh na zápis zmeny zaregistrovaných stanov do 15 dní od schválenia ich zmeny. K návrhu musia byť priložené a) uznesenie orgánu strany príslušného podľa zaregistrovaných stanov na zmenu stanov podpísané štatutárnym orgánom alebo takým počtom členov štatutárneho orgánu, akým je potrebné toto rozhodnutie podľa stanov prijať; pravosť podpisov musí byť osvedčená, 1) b) zmeny stanov v dvoch vyhotoveniach. Ak návrh a priložené doklady sú v súlade s týmto zákonom, ministerstvo doručí štatutárnemu orgánu jedno vyhotovenie zmeny stanov s dátumom a poradovým číslom zápisu zmeny stanov. Rozhodnutie sa nevydáva, iba sa vyznačí v spise. Podľa § 12 ods. 1, 3 zákona č. 85/2005 Z.z., strana môže prijať nové stanovy. Nové stanovy musia obsahovať ustanovenie o zrušení zaregistrovaných stanov s uvedením čísla a dátumu registrácie strany vrátane všetkých dátumov a poradových čísiel zmien stanov, ktoré boli zapísané v registri strán. Ak návrh a priložené doklady sú v súlade s týmto zákonom, ministerstvo doručí štatutárnemu orgánu jedno vyhotovenie stanov, na ktorom vyznačí dátum a číslo registrácie strany a dátum zápisu nových stanov do registra strán s dodatkom „nové stanovy“. Dňom zápisu v registri strán sa stanú nové stanovy zaregistrovanými stanovami. Rozhodnutie sa nevydáva, iba sa vyznačí v spise. Podľa § 33 zákona č. 85/2005 Z.z., na konanie podľa tohto zákona sa vzťahujú všeobecné predpisy o správnom konaní, XX) ak tento zákon neustanovuje inak. Úlohou súdu v prejednávanej veci bolo preskúmať zákonnosť rozhodnutia žalovaného v registrovom konaní o zápise zmeny pôvodného názvu politickej strany SLOVENSKÁ NÁRODNÁ JEDNOTA, so sídlom ul. SNP 9, Trenčín, Slovenská republika, číslo registrácie: O./X-XX/XXXX na nový názov: Kresťanská SLOVENSKÁ NÁRODNÁ STRANA (K SNS), vykonaným na základe návrhu doručeného registrovanému orgánu dňa 07.02.2014. Žalobca v konaní namietal, že bol ukrátený na svojich právach v dôsledku nesprávneho postupu žalovaného, keď sa s ním nekonalo ako s účastníkom v zmysle § 14 ods. 1 Správneho poriadku vo vyššie uvedenom registrovom konaním a následným rozhodnutím žalovaného došlo k neoprávnenému zásahu do jeho práv upravených v § 19b Občianskeho zákonníka, t.j. konkrétne právo na názov právnickej osoby. V prvom rade je potrebné zdôrazniť, že v danom prípade predmetom registrového konania bolo vykonanie zápisu zmeny zaregistrovaných stanov a zmeny názvu politickej strany, v rámci ktorého registrový správny orgán postupuje podľa osobitného zákona č. 85/2005 Z.z. o politických stranách a politických hnutiach. Podľa vyššie citovaných ustanovení uvedeného zákona registrový orgán v prípade, že účastníkovi konania v plnom rozsahu vyhovie, tak ako to bolo v predmetnom konaní, rozhodnutie správny orgán nevydáva, len sa vyznačí v spise. Súd sa v konaní zaoberal tým, či v registrovom konaní došlo k nesprávnemu úradnému postupu žalovaného. V registrovom konaní o návrhu na zápis zmeny zaregistrovaných stanov v spojení so zmenou názvu politickej strany je žalovaný ako registrový orgán povinný skúmať podľa § 11 ods. 1 v spojení s § 6 ods. 5 písm. a) zákona o politických stranách a politických hnutiach to, či navrhovateľ predložil s návrhom všetky zákonom požadované doklady a či nový názov alebo skratka názvu politickej strany spĺňajú podmienku odlišnosti od názvu alebo skratky názvu už zaregistrovanej strany. Registrový orgán mal v konaní o zmene zaregistrovaných stanov v spojení so zmenou názvu navrhovateľa zato, že nový názov navrhovateľa spĺňa kritérium odlišnosti uvedené v § 6 ods. 5 písm. a) zákona o politických stranách, a to slovom „Kresťanská“, ktorým navrhovateľ bližšie špecifikoval svoju hodnotovú orientáciu. Pri rozhodovaní vychádzal žalovaný z tej skutočnosti, že navrhovateľov pôvodný názov bol „SLOVENSKÁ NÁRODNÁ JEDNOTA“. Do nového názvu bola prevzatá väčšia časť kmeňa pôvodného názvu navrhovateľa so zamenením slova „JEDNOTA“ slovom „STRANA“ a doplnením slova „Kresťanská“. Slovný základ nového názvu navrhovateľa bol už teda vo väčšej časti daný a od názvu politickej strany „Slovenská národná strana“ sa nový názov navrhovateľa odlišuje slovom „Kresťanská“. V súvislosti s tvrdením žalobcu o objektívnej zameniteľnosti názvu žalobcu s názvom K SNS súd konštatoval, že táto jeho argumentácia je nesprávna, pretože názov právnickej osoby - politickej strany podľa § 6 ods. 5 písm. a) zákona o politických stranách a obchodné meno podnikateľa podľa § 10 ods. 1 Obchodného zákonníka sú dva odlišné právne inštitúty, s odlišnými kritériami ich posudzovania a odlišnou právnou ochranou. Z ustanovenia § 6 ods. 5 písm. a) zákona o politických stranách a politických hnutiach vyplýva, že názov strany a jej skratka sa musí líšiť od názvu a skratky strany, ktorá je už zaregistrovaná, pričom podľa § 10 ods. 1 Obchodného zákonníka, obchodné meno podnikateľa nesmie byť zameniteľné s obchodným menom iného podnikateľa. Z uvedeného potom možno vyvodiť, že v prípade názvu politickej strany sa posudzuje kritérium odlišnosti a v prípade obchodného mena sa posudzuje kritérium zameniteľnosti. Vzhľadom na uvedené, možno súhlasiť so žalovaným, že v danom prípade zákonná podmienka odlišnosti nového názvu politickej strany navrhovateľa bola splnená. Krajský súd dospel k právnemu záveru, že žalovaný správny orgán postupoval v súlade s citovanými ustanoveniami § 11 ods. 1 v spojení s § 6 ods. 5 písm. a) zákona o politických stranách, keď po predložení všetkých zákonom stanovených podkladov potrebných na vykonanie zápisu zmeny zaregistrovaných stanov a zmeny názvu navrhovateľa SLOVENSKÁ NÁRODNÁ JEDNOTA v registri strán ako aj s poukazom na tú skutočnosť, že ku dňu 10.02.2014 v registri strán nebola zapísaná politická strana s názvom Kresťanská SLOVENSKÁ NÁRODNÁ STRANA, ani politická strana so skratkou K SNS, jeho návrhu vyhovel. Vychádzajúc z uvedeného možno teda uzavrieť, že zo strany žalovaného v registrovom konaní nedošlo k nesprávnemu úradnému postupu a ani k porušeniu ustanovenia § 14 Správneho poriadku, pretože ako bolo už vyššie uvedené, v predmetnom konaní registrový orgán z dôvodu, že nový názov a skratka názvu navrhovateľa sa v súlade s § 6 ods. 5 písm. a) zákona o politických stranách líšili od názvu a skratky názvu žalobcu, mal za to, že vykonaním zápisu zmeny názvu nemôžu byť dotknuté práva alebo právom chránené záujmy žalobcu, a preto nepovažoval žalobcu za účastníka konania v predmetnom registrovom konaní. Súd sa stotožnil s argumentáciou žalovaného v tom smere, že ak sa chcel žalobca domáhať, aby mu bol zo strany registrovaného orgánu v konaní o zmene stanov v spojení so zmenou názvu navrhovateľa priznaný status účastníka konania, mal svoje podanie - výzvu na odstránenie závadného stavu zo dňa 17.02.2014, adresovať registrovému orgánu spolu s jasne formulovaným petitom, že sa domáha priznania statusu účastníka konania. V prípade výzvy žalobcu zo dňa 17.02.2014 išlo o list adresovaný ministrovi vnútra Slovenskej republiky, V.. L. N., ktorým žalobca dával podnet na prešetrenie vo výzve bližšie opisovaných skutočností spojených s registrovým konaním zápisu zmeny zaregistrovaných stanov a zmeny názvu navrhovateľa SLOVENSKÁ NÁRODNÁ JEDNOTA s výzvou na zabezpečenie odstránenia závadného stavu spôsobeného týmto konaním žalovaného, pretože v jeho dôsledku sa neoprávnene zasahuje do práv na názov a dobrú povesť žalobcu upravených v § 19b Občianskeho zákonníka a súčasne ho žiadal o osobné stretnutie za účelom prerokovania tohto problému. Z uvedeného podania je teda zrejmé, že žalobca žiadal o prešetrenie vyššie popísaných skutočností a za tým účelom o osobné stretnutie s ministrom vnútra Slovenskej republiky a teda v žiadnom prípade nemožno hovoriť o návrhu žalobcu na priznanie statusu účastníka konania. Potom možno konštatovať, že zo strany žalovaného ako registrového správneho orgánu nedošlo k porušeniu § 14 Správneho poriadku, pričom tento postupoval správne, keď výzvu žalobcu zo dňa 17.02.2014 posudzoval v súlade s § 19 ods. 2 Správneho poriadku a to podľa jej obsahu, a preto ani nebol na jeho strane dôvod rozhodnúť o tom, že žalobca nie je účastníkom konania. V súvislosti s tvrdením žalobcu o neoprávnenom zásahu do jeho práv na názov a dobrú povesť žalobcu uvádzaným vo výzve zo dňa 17.02.2014 je potrebné uviesť, že inštitút ochrany názvu právnickej osoby, ako aj právne prostriedky uplatnenia sú upravené v § 19b ods. 2 Občianskeho zákonníka, v zmysle ktorého pri neoprávnenom použití názvu právnickej osoby sa možno domáhať na súde, aby sa neoprávnený užívateľ zdržal jeho užívania a odstránil závadný stav; možno sa tiež domáhať primeraného zadosťučinenia, ktoré sa môže požadovať aj v peniazoch. Preto, ak žalobca je toho názoru, že politická strana Kresťanská SLOVENSKÁ NÁRODNÁ STRANA neoprávnene používa jeho názov, môže sa v občianskom súdnom konaní domáhať, aby sa menovaná strana ako neoprávnený užívateľ zdržala jeho užívania. Žalobca ďalej namietal, že bol ukrátený na svojich právach nesprávnym postupom žalovaného spočívajúcom v nezaslaní rozhodnutia žalovaného v podobe vyhotovených stanov s dátumom a poradovým číslom zápisu zmeny stanov politickej strany Kresťanská SLOVENSKÁ NÁRODNÁ STRANA. Súd túto námietku žalobcu v spojení s vyššie uvedenými právnymi závermi vyhodnotil ako nedôvodnú. Vychádzal z tej skutočnosti, že žalobca nebol účastníkom registrového konania a ani mu status účastníka z ustanovenia § 14 Správneho poriadku v registrovom konaní nevyplynul, pričom žalovanému v zmysle § 11 ods. 1, 2 zákona č. 85/2005 Z.z. o politických stranách a politických hnutiach vznikla povinnosť doručiť jedno vyhotovenie zmeny stanov s dátumom a poradovým číslom zápisu zmeny stanov iba štatutárnemu orgánu navrhovateľa, t.j. v tomto prípade Kresťanskej SLOVENSKEJ NÁRODNEJ STRANE. Krajský súd v Bratislave dospel k záveru, že rozhodnutie a postup správneho orgánu je v súlade so zákonom, žalobné námietky neodôvodňovali zrušenie napadnutého rozhodnutia, a preto súd žalobu podľa § 250j ods. 1 O.s.p. zamietol. O trovách konania súd rozhodol podľa § 250k ods. 1 O.s.p. tak, že žalobcovi vzhľadom na jeho vecný neúspech náhradu trov konania nepriznal. Toto rozhodnutie prijal senát Krajského súdu v Bratislave v pomere hlasov 3:0 (§ 3 ods. 9 veta tretia zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, v dvoch vyhotoveniach. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p.). V odvolaní sa má popri všeobecných náležitostiach (§ 42 ods. 3 ) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1014200557.1 (dáta aktuálne k 11. 11. 2026). Záväzné je znenie zverejnené súdom.




